Vrae oor geld wat verdwyn voor wynmaker se moord | Netwerk24
Vrae oor geld wat verdwyn voor wynmaker se moord
Deur Maygene de Wee 09 Junie 2019 20:11
Sowat 'n kwartmiljoenrand het enkele maande voor die moord verlede Sondag op Stefan Smit, eienaar van die wynlandgoed Louiesenhof, onverklaarbaar verdwyn.
Stefan Smit is op 2 Junie in sy huis op die wynlandgoed Louiesenhof vermoor. Foto: Verskaf
Die geld het glo iewers tussen Januarie en Februarie vanjaar voete gekry.
Smit is verlede Sondag tussen 18:30 en 19:00 in sy huis deur vier onbekende mans doodgeskiet. 'n Bron wat gevra het om anoniem te bly, het gesê Smit het aanvanklik gedink hy het sy kluissleutels verloor. Die geld het kort daarna uit sy kluis verdwyn.
Volgens die bron het Smit geglo dat iemand hom slaappille ingegee het in die tyd wat die kluissleutels en die geld, sowat R250 000, verdwyn het. Hy het die kluis se slotte glo kort daarna laat verander.
Smit en sy vrou het nie alleen in die huis gewoon nie.
Ook 'n lyfwag het in die huis gewoon. Smit het die lyfwag aangestel weens die grondbesetters op sy plaas en die konflik wat daar was voordat die grond aan die Stellenbosch-munisipaliteit verkoop is.
Smit, Zurenah en 'n familievriendin was in die kombuis en het pas klaar aandete genuttig toe vier onbekende mans toegang tot die huis deur 'n oop deur gekry het. Smit is drie keer raakgeskiet. Hy is op die toneel dood.
Zurenah en die familievriendin se hande is vasgebind en hul handsakke en selfone is gesteel. Hulle is verder ongedeerd gelaat. Die aanvallers het daarna van die toneel gevlug.
Volgens bronne kon daar tot dusver geen verband tussen die grondbesetters en Smit se dood getrek word nie.